האנינג שרדר

האנינג שרדר (בגרמנית: Hanning Schröder; נולד בשם הנס שרדר, Hans Schröder;  4 ביולי 1896 – 16 באוקטובר 1987) היה מלחין וויולן גרמני. החל משנת 1927 עבד בברלין כויולטן בתזמורות לאופרה, רדיו וקולנוע, והיה חבר ברביעיית המיתרים האוומאן (Havemann String Quartet) של מורו גוסטב האוומאן. הוא הקים את שלישיית הארלאן (Harlan Trio) עם אשתו והכנר פטר הארלאן, והופיעו כחלוצים בנגינה על כלים היסטוריים ברפרטואר של מוזיקת הרנסאנס והבארוק. בשל מוצאה היהודי של אשתו, נאסר עליו לעבוד תחת המשטר הנאצי משנת 1935. הזוג שרדר הסתירו בביתם שבברלין זוג יהודי, ובשל כך הוכר שרדר כחסיד אומות העולם. כמלחין, שרדר ידוע בעיקר בזכות יצירותיו למוזיקה קאמרית, במיוחד רביעיית המיתרים המבוססת על השיר Moorsoldaten שנכתב במחנה הריכוז ברגמור.

 ביוגרפיה 
הנס שרדר נולד ברוסטוק, בנו של קפטן. הוא גדל במשפחה חובבת מוזיקה ולמד נגינה בכינור מגיל צעיר. בגיל 15 היה למנהיג "תזמורת בית שרדר", שניגנה בקונצרטים פומביים. לאחר קבלת תעודת "נוטביטור" (Notabitur – תעודה שניתנה לתלמידים שגויסו למלחמת העולם הראשונה), שרת כחייל במלחמה. בחזית המערבית נפצע מרסיס שפגע באסופת מכתבים בכיסו.

בתקופת רפובליקת ויימאר החל ללמוד רפואה בעיר הולדתו. בשנת 1920 עבר לאוניברסיטת פרייבורג, שם החל ללמוד מוזיקה אצל המלחין יוליוס וייסמן ולמד מוזיקולוגיה אצל ויליבלד גורליט. הוא המשיך לסמסטר אחד במינכן, שם פגש את מי שתהיה אשתו, קורנליה אוורבך, סטודנטית למוזיקולוגיה. הם המשיכו את לימודיהם באוניברסיטת ינה, אך לאחר שנכשל בבחינות הרפואה עקב מחלה, החליט להתמקד בלימודי מוזיקה, ושניהם חזרו לפרייבורג. שרדר למד כינור אצל גוסטב האוומאן ובהמשך התמחה בוויולה, תוך התמקדות במוזיקה קאמרית. בפסטיבל דונאואשינגן פגש מוזיקאים בעלי גישה דומה וזכה לתמיכתם. בשנת 1924/25 היה הכנר הראשי בתזמורת הקאמרית של תיאטרון דיסלדורף. משנת 1927 עבד בברלין כנגן בתזמורות אופרה, רדיו וקולנוע, והצטרף לרביעיית המיתרים האוומאן.

בשנת 1929 נישא לקורנליה אוורבך, אחותו הצעירה של הצייר יוהנס אילמארי אוורבך. בתחילת שנות ה-30 הקימו השניים יחד עם הנגן פטר הארלאן את "שלישיית הארלאן", שהתמחתה בביצוע יצירות מן הרנסאנס והבארוק על כלים היסטוריים, והופיעו ברחבי גרמניה.

בברלין זכה שרדר להכרה גם כמלחין, וכתב בעיקר יצירות לילדים ולנגנים חובבים. עם עליית הנאצים לשלטון בשנת 1935, הוא גורש מ"לשכת המוזיקה של הרייך" יחד עם מלחינים נוספים, ובהם פאול דסאו והנס אייזלר, בשל כך שהלחינו עבור "מקהלת הפועלים הגדולה של ברלין" (Großer Arbeiterchor Berlin). כמו כן, נאסר עליו לעבוד כיוון שאשתו הייתה ממוצא יהודי. הוא ורעייתו קיבלו "איסור עיסוק" (Berufsverbot), אך בשל כישוריו הותר לו להופיע, בהיתר מיוחד, ככנר בתיאטרון "נולנדורפפלאץ" בברלין.

משנת 1944 התגוררו אשתו ובתו נלה בבית משפחת רינהאו בעיירה דארגון שבחבל מקלנבורג שם הייתה קורנליה אורגניסטית ומנצחת מקהלה עד 1952. בין תחילת 1944 למרץ 1945 הסתירו הנינג וקורנליה בביתם שבשטגליץ-צלנדורף זוג יהודי, ורנר ואילזה רוואלד, ובכך הצילו את חייהם.

 לאחר מלחמת העולם השנייה 
לאחר מלחמת העולם השנייה ניגן שרדר בתזמורת אולפני DEFA, ועמד בראש מחלקת המוזיקה הקאמרית בהתאחדות המלחינים של מזרח ברלין. לאחר בניית חומת ברלין בשנת 1961, הוגבלה פעילותו למערב ברלין, שם עבד כמלחין עצמאי. ביצירתו שילב אלמנטים מהקונטרפונקט ומהטכניקה הדודקפונית בגישה לא דוגמטית, והיה למנטור של קבוצת Gruppe Neue Musik Berlin. עם השנים הפכה המוזיקה שלו לרזה וממוקדת יותר, עם שימוש חסכני באמצעים מוזיקליים. ביצירותיו האחרונות כתב מונולוגים לכלים סולניים שונים, ובהם צ'לו, עוגב, קלרינט ואבוב.
ממוזער| לוח הנצחה להאנינג וקורנליה שרדר-אוירבך בכתובת Quermatenweg 148, שכונת צלנדורף ברלין
הנינג שרדר נפטר בברלין ב-16 באוקטובר 1987, בגיל 91. בשנת 1978 הוכר כחסיד אומות העולם על ידי יד ושם, על כך שסייע להצלת יהודים בתקופת השלטון הנאצי. רק לאחר איחוד גרמניה הוענק לו הכרה בעיר הולדתו, עם תערוכה על חייו ויצירתו בבית מקס-זמואל בשנת 2017.

 יצירות 
מלבד כמה יצירות תזמורתיות, כתב שרדר בעיקר מוזיקה קאמרית, סונטות לכלים שונים, קנטטות ואופרה לילדים (הנזל וגרטל). בשנת 1964 זכה בפרס במונקו על "דיוורטימנטו לוויולה וצ'לו". יצירתו הידועה ביותר היא רביעיית המיתרים המבוססת על השיר "Moorsoldaten", שנכתב במחנה הריכוז ברגמור.

רשימת יצירות נבחרות:
 Kleine Klaviermusik, מוזיקה לפסנתר, שני כרכים (1952)
 Musik für Alt-Blockflöte solo, לחלילית אלט (1954)
 Musik für Viola (oder Violoncello) solo, לוויולה או צ'לו סולו (1954)
 Musik für Violine solo, לכינור סולו (1957)
 Musik für Fagott solo, לבסון סולו (1958)
 Sonate für Horn solo, לקרן יער סולו (1958)
 Streichquartett über das Lied der Moorsoldaten, רביעיית מיתרים המבוססת על שיר האסירים ממחנה ברגמור (1957)
 Hänsel und Gretel – Singspiel für Kinder, אופרה לילדים (1956)
 קנטטות, מוזיקה מקהלתית, לידר ומוזיקה לחינוך
 Sonate für Solo-Flöte, לחליל סולו (1967)
 Völker der Erde, לזמר, חליל וקלרינט (1968)
 Metronom 80, לכינור סולו (1969)

 לקריאה נוספת 


קישורים חיצוניים

 הערות שוליים 

קטגוריה:בוגרי אוניברסיטת פרידריך שילר בינה
קטגוריה:בוגרי אוניברסיטת פרייבורג
קטגוריה:בוגרי אוניברסיטת רוסטוק
קטגוריה:ויולנים גרמנים
קטגוריה:גרמנים חסידי אומות העולם
קטגוריה:מצילים בשואה: גרמניה
קטגוריה:מוזיקאים גרמנים
קטגוריה:גרמנים שנולדו ב-1896
קטגוריה:גרמנים שנפטרו ב-1987